અને આ વાત ડાયરીમાં વારે વારે જુદી જુદી રીતે એકધારી ઘુંટાતી રહી છે. જીવન આખું એમનું સમાજ-સેવામાં વીત્યું. પણ એ સેવા પણ આનંદ ને પ્રસન્નતા માટે જ. પહેલેથી લખ્યું છે : ‘પોતાની જાત કરતાં બીજાની સેવા કરવામાં જ સાચો આનંદ લૂંટી શકાય છે. આમ, આનંદ-પ્રાપ્તિ માટેનું સેવા પણ એક અંગ છે… મારું જીવન આનંદમય રહે એવું ઈચ્છું છું, અને સત્યને છોડીને હું આનંદ નથી જ મેળવી શકવાનો. એટલે સત્ય એ આનંદી જીવન જીવવા માટેનું એક તત્વ છે.’